Lietuvos Respublikos Vyriausybė

nutarimas

Dėl ATlygio CENTRALIZUOTAI VALDOMO VALSTYBĖS TURTO VALDYTOJUI UŽ JO VYKDOMAS VEIKLAS apskaičiavimo TVARKOS APRAŠO PATVIRTINIMO

2015 m. kovo 13 d. Nr. 252
Vilnius

Vadovaudamasi Lietuvos Respublikos centralizuotai valdomo valstybės turto valdytojo įstatymo 6 straipsnio 1 dalies 1 punktu, Lietuvos Respublikos Vyriausybė nutaria:

1. Patvirtinti Atlygio centralizuotai valdomo valstybės turto valdytojui už jo vykdomas veiklas apskaičiavimo tvarkos aprašą (pridedama).

2. Pavesti Lietuvos Respublikos finansų ministerijai parengti ir patvirtinti Centralizuotai valdomo valstybės turto valdytojo sąnaudų priskyrimo vykdomoms veikloms tvarkos aprašą.

3. Pripažinti netekusiu galios Lietuvos Respublikos Vyriausybės 2007 m. rugpjūčio 29 d. nutarimą Nr. 931 „Dėl Atlygio akcinei bendrovei Turto bankui už skolų administravimą ir valstybės nekilnojamojo turto atnaujinimo organizavimą ir koordinavimą apskaičiavimo taisyklių ir Lėšų, likusių atnaujinus valstybės nekilnojamąjį turtą, naudojimo taisyklių patvirtinimo“.

Ministras Pirmininkas	Algirdas Butkevičius

Finansų ministras	Rimantas Šadžius

PATVIRTINTA
Lietuvos Respublikos Vyriausybės
2015 m. kovo 13 d. nutarimu Nr. 252

ATlygio CENTRALIZUOTAI VALDOMO VALSTYBĖS TURTO VALDYTOJUI UŽ JO VYKDOMAS VEIKLAS apskaičiavimo TVARKOS APRAŠAS

I SKYRIUS

BENDROSIOS NUOSTATOS

1. Atlygio centralizuotai valdomo valstybės turto valdytojui už jo vykdomas veiklas apskaičiavimo tvarkos aprašas (toliau – Aprašas) nustato atlygio centralizuotai valdomo valstybės turto valdytojui už jo vykdomas veiklas – valstybės nekilnojamojo turto atnaujinimo organizavimą ir koordinavimą, skolų valstybei išieškojimą, valstybei nuosavybės teise priklausančių akcijų privatizavimą, valstybės nekilnojamojo turto ir jam priskirtų valstybinės žemės sklypų ir kitų nekilnojamųjų daiktų pardavimą, administracinės paskirties valstybės nekilnojamojo turto valdymo ir priežiūros paslaugas – apskaičiavimo tvarką.

2. Atlygis centralizuotai valdomo valstybės turto valdytojui suprantamas kaip apskaičiuotas pagal Aprašo nuostatas centralizuotai valdomo valstybės turto valdytojui mokamas atlyginimas už jo vykdomas veiklas.

3. Apraše vartojamos sąvokos suprantamos taip, kaip jos apibrėžtos arba vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme, Lietuvos Respublikos valstybei ir savivaldybėms priklausančių akcijų privatizavimo įstatyme, Lietuvos Respublikos centralizuotai valdomo valstybės turto valdytojo įstatyme, Lietuvos Respublikos valstybės skolos įstatyme.

II SKYRIUS

ATLYGIS UŽ VALSTYBĖS NEKILNOJAMOJO TURTO ATNAUJINIMO ORGANIZAVIMĄ IR KOORDINAVIMĄ

4. Valstybės nekilnojamojo turto atnaujinimo organizavimas ir koordinavimas apima veiklas, numatytas centralizuotai valdomo valstybės turto valdytojo, valstybės turto valdytojo ir valstybės biudžeto asignavimų valdytojo (jeigu valstybės turto valdytojas nėra valstybės biudžeto asignavimų valdytojas) pagal Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 18 straipsnį sudarytuose susitarimuose dėl valstybės nekilnojamojo turto atnaujinimo.

5. Atlygis centralizuotai valdomo valstybės turto valdytojui už valstybės nekilnojamojo turto atnaujinimo organizavimą ir koordinavimą nustatomas centralizuotai valdomo valstybės turto valdytojo, valstybės turto valdytojo ir valstybės biudžeto asignavimų valdytojo (jeigu valstybės turto valdytojas nėra valstybės biudžeto asignavimų valdytojas) susitarime dėl valstybės nekilnojamojo turto atnaujinimo ir apskaičiuojamas remiantis centralizuotai valdomo valstybės turto valdytojo sąnaudomis, patiriamomis vykdant minėtame susitarime nurodytas veiklas, ir nuo jų apskaičiuotu 7 procentų dydžio pelnu.

6. Atlygis už valstybės nekilnojamojo turto atnaujinimo organizavimą ir koordinavimą valstybės turto valdytojui arba valstybės biudžeto asignavimų valdytojui (jeigu valstybės turto valdytojas nėra valstybės biudžeto asignavimų valdytojas) fiksuojamas centralizuotai valdomo valstybės turto valdytojo išrašomose ir pateikiamose pridėtinės vertės mokesčio (toliau – PVM) sąskaitose faktūrose.

7. PVM sąskaitoje faktūroje fiksuotą atlygį už valstybės nekilnojamojo turto atnaujinimo organizavimą ir koordinavimą ir nuo šio atlygio apskaičiuotą PVM centralizuotai valdomo valstybės turto valdytojas atsiskaito iš lėšų, gautų pardavus į atnaujinamo valstybės nekilnojamojo turto sąrašą, patvirtintą Lietuvos Respublikos Vyriausybės 2007 m. spalio 10 d. nutarimu Nr. 1082 „Dėl atnaujinamo valstybės nekilnojamojo turto sąrašo patvirtinimo“, įtrauktą valstybės nekilnojamąjį turtą ir jam priskirtą valstybinės žemės sklypą, ir (arba) lėšų, gautų iš centralizuotai valdomo valstybės turto valdytojo, valstybės turto valdytojo ir valstybės biudžeto asignavimų valdytojo (jeigu valstybės turto valdytojas nėra valstybės biudžeto asignavimų valdytojas) susitarime dėl valstybės nekilnojamojo turto atnaujinimo nurodytų kitų finansavimo šaltinių.

III SKYRIUS

ATLYGIS UŽ SKOLŲ VALSTYBEI IŠIEŠKOJIMĄ

8. Skolų valstybei išieškojimas apima Lietuvos Respublikos centralizuotai valdomo valstybės turto valdytojo įstatymo 4 straipsnio 4 dalyje nurodytas veiklas.

9. Atlygio už skolų valstybei išieškojimą dydis procentais nustatomas tvirtinant centralizuotai valdomo valstybės turto valdytojo pajamų ir išlaidų sąmatą ir apskaičiuojamas remiantis planuojamomis patirti vykdant Aprašo 8 punkte nurodytas veiklas centralizuotai valdomo valstybės turto valdytojo sąnaudomis ir nuo jų apskaičiuotu 7 procentų dydžio pelnu.

10. Atlygis už skolų valstybei išieškojimą fiksuojamas centralizuotai valdomo valstybės turto valdytojo išrašomose PVM sąskaitose faktūrose, pateikiamose institucijoms ir įstaigoms, teisės aktų nustatyta tvarka perdavusioms skolų valstybei išieškojimo funkciją centralizuotai valdomo valstybės turto valdytojui.

11. PVM sąskaitoje faktūroje fiksuotą atlygį už skolų valstybei išieškojimą ir nuo jo apskaičiuotą PVM centralizuotai valdomo valstybės turto valdytojas atsiskaito iš išieškotų lėšų arba institucijos ir įstaigos, perdavusios skolų valstybei išieškojimą centralizuotai valdomo valstybės turto valdytojui, perveda lėšas iš joms skirtų Lietuvos Respublikos valstybės biudžeto asignavimų.

IV SKYRIUS

ATLYGIS UŽ VALSTYBEI NUOSAVYBĖS TEISE PRIKLAUSANČIŲ AKCIJŲ PRIVATIZAVIMĄ

12. Valstybei nuosavybės teise priklausančių akcijų privatizavimas apima Lietuvos Respublikos centralizuotai valdomo valstybės turto valdytojo įstatymo 4 straipsnio 3 dalyje nurodytas veiklas, išskyrus veiklas, susijusias su savivaldybėmis dėl joms nuosavybės teise priklausančių akcijų privatizavimo.

13. Atlygio už valstybei nuosavybės teise priklausančių akcijų privatizavimą dydis apskaičiuojamas remiantis centralizuotai valdomo valstybės turto valdytojo sąnaudomis, patiriamomis atliekant Aprašo 12 punkte nurodytas veiklas, ir nuo jų apskaičiuotu 7 procentų dydžio pelnu.

14. Atlygis už valstybei nuosavybės teise priklausančių akcijų privatizavimą fiksuojamas Lietuvos Respublikos finansų ministerijai pateikiamoje PVM sąskaitoje faktūroje.

15. PVM sąskaitoje faktūroje fiksuotą atlygį už valstybei nuosavybės teise priklausančių akcijų privatizavimą ir nuo jo apskaičiuotą PVM centralizuotai valdomo valstybės turto valdytojui Lietuvos Respublikos finansų ministerija apmoka vadovaudamasi Privatizavimo fondo lėšų naudojimo tvarkos aprašu, patvirtintu Lietuvos Respublikos Vyriausybės 1998 m. vasario 6 d. nutarimu Nr. 152 „Dėl Privatizavimo fondo lėšų naudojimo tvarkos aprašo patvirtinimo“.

V SKYRIUS

ATLYGIS UŽ VALSTYBĖS NEKILNOJAMOJO TURTO IR JAM PRISKIRTŲ VALSTYBINĖS ŽEMĖS SKLYPŲ BEI KITŲ NEKILNOJAMŲJŲ DAIKTŲ PARDAVIMĄ

16. Valstybės nekilnojamojo turto ir jam priskirtų valstybinės žemės sklypų bei kitų nekilnojamųjų daiktų pardavimas apima Valstybės ir savivaldybių nekilnojamųjų daiktų pardavimo viešo aukciono būdu tvarkos apraše, patvirtintame Lietuvos Respublikos Vyriausybės 2014 m. spalio 28 d. nutarimu Nr. 1178 „Dėl Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo patvirtinimo“, nurodytas centralizuotai valdomo valstybės turto valdytojo vykdomas veiklas.

17. Atlygio už valstybės nekilnojamojo turto ir jam priskirtų valstybinės žemės sklypų bei kitų nekilnojamųjų daiktų pardavimą dydis procentais nustatomas tvirtinant centralizuotai valdomo valstybės turto valdytojo pajamų ir išlaidų sąmatą ir apskaičiuojamas remiantis planuojamomis patirti centralizuotai valdomo valstybės turto valdytojo sąnaudomis (išskyrus žemės sklypo formavimo išlaidas), patirtomis atliekant Aprašo 16 punkte nurodytas veiklas, ir nuo jų apskaičiuotu 7 procentų dydžio pelnu.

18. Atlygis už valstybės nekilnojamojo turto ir jam priskirtų valstybinės žemės sklypų bei kitų nekilnojamųjų daiktų pardavimą fiksuojamas Lietuvos Respublikos finansų ministerijai pateikiamoje PVM sąskaitoje faktūroje.

19. PVM sąskaitoje faktūroje fiksuotą atlygį už valstybės nekilnojamojo turto ir jam priskirtų valstybinės žemės sklypų bei kitų nekilnojamųjų daiktų pardavimą ir nuo jo apskaičiuotą PVM centralizuotai valdomo valstybės turto valdytojas atsiskaito iš lėšų, gautų pardavus valstybės nekilnojamąjį turtą ir jam priskirtus valstybinės žemės sklypus bei kitus nekilnojamuosius daiktus.

VI SKYRIUS

ATLYGIS UŽ ADMINISTRACINĖS PASKIRTIES VALSTYBĖS NEKILNOJAMOJO TURTO VALDYMO IR PRIEŽIŪROS PASLAUGAS

20. Administracinės paskirties valstybės nekilnojamojo turto valdymo ir priežiūros paslaugos apima veiklas, numatytas valstybės institucijos ar įstaigos ir centralizuotai valdomo valstybės turto valdytojo pagal Valstybės nekilnojamojo turto centralizuoto valdymo, naudojimo, disponavimo juo ir naujo administracinės paskirties valstybės nekilnojamojo turto įsigijimo tvarkos aprašą, patvirtintą Lietuvos Respublikos Vyriausybės 2015 m. vasario 11 d. nutarimu Nr. 148 „Dėl valstybės nekilnojamojo turto centralizuoto valdymo įgyvendinimo“, sudarytose administracinės paskirties valstybės nekilnojamojo turto valdymo ir priežiūros paslaugų sutartyse.

21. Atlygį už suteiktas administracinės paskirties valstybės nekilnojamojo turto valdymo ir priežiūros paslaugas, vadovaudamosi valstybės biudžeto rengimą, tvirtinimą ir vykdymą reglamentuojančiais teisės aktais, valstybės institucijos ir įstaigos numato rengiant Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatymo projektą.

22. Atlygio už administracinės paskirties valstybės nekilnojamojo turto valdymo ir priežiūros paslaugas dydis kvadratiniam metrui nustatomas tvirtinant centralizuotai valdomo valstybės turto valdytojo pajamų ir išlaidų sąmatą ir apskaičiuojamas remiantis planuojamomis patirti centralizuotai valdomo valstybės turto valdytojo sąnaudomis, atliekant administracinės paskirties valstybės nekilnojamojo turto valdymo ir priežiūros paslaugų sutartyse nustatytas veiklas, ir nuo jų apskaičiuotu 7 procentų dydžio pelnu.

23. Atlygis už administracinės paskirties valstybės nekilnojamojo turto valdymo ir priežiūros paslaugas fiksuojamas PVM sąskaitoje faktūroje, pateikiamoje valstybės institucijai ar įstaigai, sudariusiai administracinės paskirties valstybės nekilnojamojo turto valdymo ir priežiūros paslaugų sutartį su centralizuotai valdomo valstybės turto valdytoju.

24. PVM sąskaitoje faktūroje fiksuotą atlygį už administracinės paskirties valstybės nekilnojamojo turto valdymo ir priežiūros paslaugas ir nuo jo apskaičiuotą PVM centralizuotai valdomo valstybės turto valdytojui valstybės institucija ar įstaiga, sudariusi administracinės paskirties valstybės nekilnojamojo turto valdymo ir priežiūros paslaugų sutartį su centralizuotai valdomo valstybės turto valdytoju, sumoka iš jai skirtų Lietuvos Respublikos valstybės biudžeto asignavimų.

VII SKYRIUS

FAKTINIŲ SĄNAUDŲ NUSTATYMAS

25. Centralizuotai valdomo valstybės turto valdytojo per kalendorinius metus atskaityti apskaičiuotas atlygis už skolų valstybei išieškojimą ir valstybės nekilnojamojo turto ir jam priskirtų valstybinės žemės sklypų bei kitų nekilnojamųjų daiktų pardavimą negali viršyti šioms funkcijoms atlikti padarytų faktinių sąnaudų ir nuo jų apskaičiuotų 7 procentų dydžio pelno sumos.

26. Centralizuotai valdomo valstybės turto valdytojas iki kiekvienų metų vasario 15 dienos privalo įvertinti, ar sąnaudų dydžiai atitinka Aprašo 25 punkte nustatytą reikalavimą. Atskaityti apskaičiuotas atlygio dydis, viršijantis Aprašo 25 punkte nustatytus centralizuotai valdomo valstybės turto valdytojo per kalendorinius metus atskaitytus atlygio dydžius, ne vėliau kaip iki kiekvienų metų kovo 31 dienos grąžinamas (proporcingai viršytiems atskaitymams, apskaičiuotiems atlygio už skolų valstybei išieškojimą ir valstybės nekilnojamojo turto ir jam priskirtų valstybinės žemės sklypų bei kitų nekilnojamųjų daiktų pardavimą dydžiams) institucijoms ir įstaigoms, perdavusioms skolų valstybei išieškojimą, ir Lietuvos Respublikos finansų ministerijai už parduotą valstybės nekilnojamąjį turtą ir jam priskirtą valstybinės žemės sklypą ir kitus nekilnojamuosius daiktus.

27. Jeigu atskaityti apskaičiuotas atlygio dydis yra mažesnis, nei Aprašo 25 punkte nustatyti centralizuotai valdomo valstybės turto valdytojo per kalendorinius metus atskaityti atlygio dydžiai, centralizuotai valdomo valstybės turto valdytojas, laikydamasis Aprašo 26 punkte nustatytų terminų, išrašo PVM sąskaitas faktūras (proporcingai trūkstamiems atskaitymams, apskaičiuotiems atlygio už skolų valstybei išieškojimą ir valstybės nekilnojamojo turto ir jam priskirtų valstybinės žemės sklypų bei kitų nekilnojamųjų daiktų pardavimą dydžiams) institucijoms ir įstaigoms, perdavusioms skolų valstybei išieškojimą, ir Lietuvos Respublikos finansų ministerijai už parduotą valstybės nekilnojamąjį turtą ir jam priskirtą valstybinės žemės sklypą ir kitus nekilnojamuosius daiktus.

––––––––––––––––––––